РЕШЕНИЕ НА СЪВЕТА
от 6 май 2009 година
за предоставяне на средносрочна финансова помощ от страна на ЕС на Румъния
(2009/459/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 332/2002 на Съвета от 18 февруари 2002 г. за установяване на механизъм, осигуряващ средносрочна финансова подкрепа за платежния баланс на държавите-членки (1), и по-специално член 3, параграф 2 от него,
като взе предвид предложението на Комисията, представено след консултация с Икономическия и финансов комитет (ИФК),
като има предвид, че:
(1)
С Решение на Съвета 2009/458/ЕО (2) беше решено да се предостави взаимна помощ на Румъния.
(2)
Въпреки очакваното подобрение на текущата сметка нуждите на Румъния от външно финансиране за периода до първото тримесечие на 2011 г. се оценяват от Комисията, Международния валутен фонд (МВФ) и румънските органи на 20 млрд. евро през март 2009 г.; с оглед на неотдавнашното развитие на финансовите пазари може да се стигне до значително влошаване на капиталовата и финансовата сметка.
(3)
Целесъобразно е на Румъния да бъде предоставена помощ от Общността в размер на максимум 5 млрд. евро в рамките на механизма за осигуряване на средносрочна финансова подкрепа за платежния баланс на държавите-членки, установен с Регламент (ЕО) № 332/2002. Тази подкрепа следва да бъде предоставена заедно със заем от МВФ в размер на 11,443 млрд. SDR (около 12,95 млрд. евро) в рамките на стендбай споразумение, което се очаква да бъде одобрено на 6 май 2009 г. Световната банка също се съгласи да предостави заем на Румъния в размер на 1 млрд. евро, а Европейската инвестиционна банка (ЕИБ) и Европейската банка за възстановяване и развитие (ЕБВР) ще осигурят общо 1 млрд. евро допълнителна помощ.
(4)
Помощта от Общността следва да бъде управлявана от Комисията. Условията, свързани с икономическата политика, които са договорени с органите на Румъния след консултация с ИФК, следва да бъдат изложени в меморандум за разбирателство. Комисията следва да изложи подробно финансовите условия в кредитното споразумение.
(5)
Комисията следва да проверява периодично чрез мисии и редовни доклади от органите на Румъния изпълнението на свързаните с помощта условия относно икономическата политика.
(6)
През периода на изпълнение на програмата Комисията ще предостави и допълнителни политически съвети, както и техническа помощ в специфични области.
(7)
Без да се засяга член 27 от Протокола за Устава на Европейската система на централните банки и на Европейската централна банка, Европейската сметна палата трябва да има правото да извършва финансови проверки или одити, каквито тя счита за необходими във връзка с управлението на тази помощ. Комисията, в това число и Европейската служба за борба с измамите, трябва да разполага с правото да изпраща свои служители или надлежно упълномощени представители за провеждане на технически или финансови проверки или одити, каквито тя счита за необходими във връзка с управлението на средносрочната финансова подкрепа от страна на Общността.
(8)
Независимо от срока и рамката на програмата за предоставяне на помощ и прилагайки съответните съществуващи процедури, включително Механизма за сътрудничество и проверка, Комисията ще продължи да наблюдава напредъка в областите, които допринасят за прозрачни и ефективни публични разходи, по-специално в областта на правосъдието и изпълнението на структурните фондове, с оглед да се помогне на Румъния да повиши въздействието на помощта от Общността.
(9)
Помощта следва да се предостави с оглед да се подкрепи устойчивостта на платежния баланс на Румъния и по този начин да се допринесе за успешното изпълнение на програмата за икономическа политика на правителството,
ПРИЕ НАСТОЯЩОТО РЕШЕНИЕ:
Член 1
1. Общността предоставя на Румъния средносрочен заем, възлизащ на не повече от 5 млрд. евро, с максимален среден срок до падежа от седем години.
2. Финансовата помощ от Общността се предоставя в рамките на три години, считано от първия ден след пораждане на действие на настоящото решение.
Член 2
1. Помощта ще се управлява от Комисията по начин, който е съобразен със задълженията на Румъния и препоръките на Съвета, по-специално специфичните за страната препоръки в контекста на изпълнението на Националната програма за реформи, както и на програмата за сближаване.
2. След консултация с ИФК Комисията договаря с органите на Румъния свързаните с финансовата помощ конкретни условия относно икономическата политика, както е предвидено в член 3, параграф 5. Тези условия се формулират в меморандум за разбирателство, който е съобразен със задълженията и препоръките, посочени в параграф 1. Финансовите условия са изложени подробно от Комисията в кредитното споразумение.
3. Комисията в сътрудничество с ИФК проверява периодично изпълнението на свързаните с помощта условия относно икономическата политика. За тази цел органите на Румъния предоставят на разположение на Комисията цялата необходима информация и ѝ оказват пълно сътрудничество. ИФК трябва да бъде информиран от Комисията за евентуално рефинансиране на заема или преструктуриране на финансовите условия.
4. Румъния е готова да приеме и приложи допълнителни мерки за консолидация с цел да се стабилизира финансово икономиката, ако такива мерки са необходими по време на програмата за помощ. Органите на Румъния се допитват до Комисията преди приемането на такива допълнителни мерки.
Член 3
1. Финансовата помощ от Общността се предоставя на Румъния от Комисията на максимум пет транша, размерът на които се определя в меморандума за разбирателство.
2. Първият транш се отпуска след влизането в сила на кредитното споразумение и на меморандума за разбирателство.
3. Ако е необходимо за финансирането на заема, е позволено предпазливото използване на лихвени суапове с контрагенти с възможно най-висок кредитен рейтинг.
4. Комисията решава отпускането на следващи траншове, след като получи становището на ИФК.
5. Изплащането на всеки следващ транш се извършва въз основа на задоволителното изпълнение на новата икономическа програма на правителството на Румъния, която ще бъде включена в програмата за сближаване на Румъния и в националната програма за реформи, и по-специално на конкретните условия относно икономическата политика, предвидени в меморандума за разбирателство. Условията включват, inter alia:
а)
приемане на ясно определена средносрочна фискална програма, насочена към намаляване до 2011 г. на дефицита на консолидирания държавен бюджет до равнище, което не превишава референтната стойност, заложена в Договора, от 3 % от БВП;
б)
приемане и изпълнение на изменения бюджет за 2009 г. (до второто тримесечие на 2009 г.), който има за цел постигане на дефицит на консолидирания държавен бюджет, по-малък от 5,1 % от БВП съгласно Европейската система от сметки 1995;
в)
намаляване на разходите за заплати в публичния сектор в номинално изражение спрямо заплатите от 2008 г., като бъде премахнато увеличението на заплатите в публичния сектор (в размер на 5 % в номинално изражение), предвидено за 2009 г. (или посредством еквивалентни съкращения на работни места), и чрез намаляване на работните места в публичния сектор, в това число и чрез заместване на само 1 от 7 напуснали служители;
г)
допълнително ограничаване на разходите за стоки и услуги и на субсидиите за държавни предприятия;
д)
подобряване на управлението на бюджета чрез приемането и прилагането на обвързваща средносрочна фискална рамка, установяваща ограничения за преразглеждането на бюджета в рамките на годината, в това число фискални правила и създаването на фискален съвет, който ще има задачата да извършва независима и експертна проверка;
е)
преструктуриране на системата за заплащане в публичния сектор, като това включва уеднаквяване и опростяване на скалите за заплащане и подобряване на системите за бонуси;
ж)
реформи по отношение на основни параметри на пенсионната система чрез мерки за индексация на пенсиите спрямо потребителските цени вместо спрямо заплатите, постепенно коригиране на пенсионната възраст над договорените в момента планове, особено за жени, и постепенно въвеждане на заплащане на пенсионните вноски от групите от държавни служители, които все още са освободени от тези вноски;
з)
изменения на законите за банките и за ликвидацията, за да позволят своевременна и ефективна реакция, в случай че банките изпаднат в затруднено положение. Основна цел на измененията ще бъде засилването на правомощията на администраторите на банки, поставени под специално управление. Освен разрешаването на проблемите на банките правомощията на Националната банка на Румъния (НБР) следва да бъдат увеличени с разпоредби, които ѝ позволяват да поиска от големите акционери увеличение на техния акционерен капитал и осигуряване на финансова помощ на банката. Финансовият надзор ще бъде засилен в съответствие със съответното законодателство на ЕС. Освен това ще бъдат въведени по-подробни изисквания за докладване относно ликвидността. В допълнение процедурите за активиране на застраховката на депозита следва да бъдат изменени с цел да се опростят и ускорят плащанията. Съгласно измененото законодателство застраховката на депозита ще се активира след решение на НБР в срок от 20 дни. И накрая, за да се гарантира достатъчно ликвидност, НБР поема ангажимент да разшири набора от активи, приемани като гаранция. Отчитайки особените обстоятелства, регулаторното минимално равнище на капиталова адекватност следва да бъде повишено от 8 % на 10 % в подходящо време;
и)
мерки за структурни реформи в областта на специфичните за страната препоръки, издадени в контекста на Лисабонската стратегия. Това ще включва мерки за подобряване на ефикасността и ефективността на публичната администрация, подобряване на качеството на публичните разходи, по-добро използване и усвояване на фондовете на ЕС, намаляване на административните, фискалните и правните тежести пред бизнеса и преодоляване на проблема с недекларирания труд, като по този начин се увеличава данъчната основа.
6. За да се гарантира безпроблемното изпълнение на условията на програмата и за да се отстранят неравновесията по устойчив начин, Комисията ще осигури непрекъснати съвети и насоки във връзка с фискалните и структурните реформи, както и с реформите на финансовите пазари.
7. Румъния трябва да открие специална сметка в НБР, предназначена за управлението на средносрочната финансова помощ от страна на Общността.
Член 4
Адресат на настоящото решение е Румъния.
Член 5
Настоящото решение се публикува в Официален вестник на Европейския съюз.
Съставено в Брюксел на 6 май 2009 година.